Oikeusministeriö		

Viite:	Oikeusministeriön lausuntopyyntö vihkimisoikeustyöryhmän mietinnöstä

Asia:	Lausunto

Etnisten suhteiden neuvottelukunnan (ETNO) työjaosto lausuu kuultuaan neuvottelukunnan jäseniä pyynnöstänne vihkimisoikeustyöryhmän mietintöön seuraavaa:

Neuvottelukunnan työjaosto tukee mietinnössä esitettyjä näkemyksiä. Se yhtyy mietinnön esityksiin säätää niistä edellytyksistä, joilla oikeus toimittaa avioliittoon vihkimisiä rekisteröidyssä uskonnollisessa yhdyskunnassa voidaan myöntää. Neuvottelukunta kiinnittää kuitenkin huomiota  käytettyyn termiin ”kirkollisia avioliittoon vihkimisiä”. Käsite kirkollinen saattaa johtaa ajattelemaan ainoastaan kirkoissa tapahtuvia vihkimisiä. Tässä yhteydessä tarkoitetaan kuitenkin myös ei-kristillisten uskontojen avioliittoon vihkimisiä, jotka tapahtuvat esimerkiksi moskeijoissa, eivätkä kirkoissa. Tämä huomio koskee sekä ehdotusta laiksi vihkimisoikeuden myöntämisestä sekä muutosehdotuksia avioliittolakiin.

Neuvottelukunnan työjaosto yhtyy myös ehdotuksiin säätää toimivaltaisesta viranomaisesta, vihkimisoikeuden hakemisesta, vihkijän velvollisuuksista ja vastuista sekä vihkimisoikeuden käyttämisen valvonnasta ja peruuttamisesta. Myös Väestörekisterikeskukselle osoitettu velvollisuus pitää rekisteriä myönnetyistä vihkimisoikeuksista on perusteltu.  

Etnisten suhteiden neuvottelukunnan työjaosto yhtyy muistiossa esitettyyn näkemykseen, että uudistus edistäisi uskonnonvapauden toteutumista korostamalla mahdollisuutta vihkimisen toimittamiseen rekisteröidyssä uskonnollisessa yhdyskunnassa.  On tärkeätä, että avioliiton oikeudellisten ja hallinnollisten vaikutuksien toteutumista parannetaan. Tärkeätä on myös, että parannetaan mahdollisuutta valvoa, että avioliiton toimittajalla henkilöllä on siihen oikeus ja, että rikosoikeudellisen virkavastuun soveltaminen vihkijään toteutuu.  

Neuvottelukunnan työjaoston puolesta

Meri-Sisko Eskola
Etnisten suhteiden neuvottelukunta,
työjaoston puheenjohtaja

Tiedoksi:	TM/Wallin
	TM/MP
	TM/MT
	ETNO:n jäsenet